लिखा- खेल का सम्मान करोगे, तो खेल भी प्यार करेगा; शाहरुख, गांगुली, पठान ने भी दी शुभकामनाएं
MI vs KKR IPL 2023 [Arjun Tendulkar IPL Debut] 2 साल IPLके डगआउट में बैठने के बाद सचिन तेंदुलकर के बेटे अर्जुन तेंदुलकर को रविवार को केकेआर के खिलाफ वानखेड़े स्टेडियम में खेले गए मैच में मुंबई इंडियंस से डेब्यू करने का मौका मिला।
2 साल IPL के डगआउट में बैठने के बाद सचिन तेंदुलकर के बेटे अर्जुन तेंदुलकर को रविवार को कोलकाता नाइट राइडर्स (KKR) के खिलाफ वानखेड़े स्टेडियम में खेले गए मैच में मुंबई इंडियंस (MI) से डेब्यू करने का मौका मिला। अर्जुन तेंदुलकर 2021 से मुंबई इंडियंस के साथ जुड़े थे, लेकिन अब तक उन्हें डेब्यू का मौका नहीं मिला था। बेटे के डेब्यू के बाद मास्टर ब्लास्टर ने सोशल मीडिया पर पोस्ट करते हुए खेल के प्रति सम्मान और जुनून को बरकरार रखने की सलाह दी।
सचिन ने अपने पोस्ट में कहा, आपके पिता होने के नाते, जो कि आपको प्यार करता है और खेल के प्रति जुनूनी है, मैं जानता हूं कि आप खेल को सम्मान देना जारी रखोगे जिसका वह हकदार है और खेल वापस आप पर प्यार लुटाएगा। आप अगर खेल को रेस्पेक्ट करेंगे तो आपको खेल भी प्यार करेगा और आपके सम्मान को भी वापस लौटाएगा।
उन्होंने अपने पोस्ट में कहा कि आपने यहां तक पहुंचने के लिए काफी मेहनत की है और मुझे यकीन है कि ऐसा करना जारी रखेंगे। आपके करियर की खूबसूरत यात्रा की शुरुआत हुई है। आपको शुभकामनाएं।
वहीं बड़ी बहन सारा तेंदुलकर ने भी अर्जुन के डेब्यू पर इंस्टाग्राम पर पोस्ट कर लिखा कि एक बहन की खुशी के लिए इससे बड़ा दिन नहीं हो सकता..
सौरव गांगुली ने ट्वीट किया, चैंपियन डैड को बधाई
अर्जुन के डेब्यू पर पूर्व भारतीय कप्तान सौरव गांगुली ने भी ट्वीट किया। उन्होंने सचिन को बधाई दी। गांगुली ने लिखा, अर्जुन को मुंबई के लिए खेलते देख बहुत खुशी हुई। चैंपियन डैड को बहुत गर्व होना चाहिए। सचिन को शुभकामनाएं।
सचिन तेंदुलकर के लिए काफी गर्व का क्षण- शाहरुख खान
कोलकाता नाइट राइडर्स के मालिक शाहरुख खान ने भी अर्जुन के लिए ट्वीट किया। उन्होंने ने लिखा, यह IPL कितना भी प्रतिस्पर्धी क्यों न हो, लेकिन जब आप एक दोस्त के बेटे को मैदान में उतरते देखते हैं तो यह बहुत खुशी और आनंद की बात होती है। अर्जुन को शुभकामनाएं। सचिन तेंदुलकर के लिए काफी गर्व का क्षण है।
गुड लक अर्जुन-इरफान पठान
इरफान पठान ने लिखा, पिता और पुत्र 10 साल बाद एक ही फ्रेंचाइजी के लिए खेले। ऐतिहासिक। गुड लक अर्जुन तेंदुलकर।
डेब्यू मैच में 2 ओवर में 17 रन दिए
अर्जुन तेंदुलकर को इस मैच में बल्लेबाजी करने का मौका नहीं मिला। लेफ्ट आर्म पेसर अर्जुन तेंदुलकर ने गेंदबाजी करते हुए 2 ओवर में 17 रन दिए। हालांकि, वे विकेट लेने में सफल नहीं हो पाए। उन्होंने गेंदबाजी की शुरुआत करते हुए अपने पहले ओवर में पांच रन दिए। उन्होंने जगदीशन के खिलाफ LBW के लिए जोरदार अपील की, लेकिन अंपायर ने इसे ठुकरा दिया, क्योंकि ऐसा लग रहा था कि गेंद स्टंप के ऊपर से जाएगी। वहीं अपने दूसरे ओवर में उन्होंने 12 रन दिए। वेंकटेश अय्यर ने इस ओवर में एक चौका और छक्का जड़ा।
साल 2021 में मुंबई ने 20 लाख रुपए में खरीदा था
अर्जुन को साल 2021 में पहली बार मुंबई इंडियंस ने 20 लाख रुपये में खरीदा था। उसके बाद 2022 में उन्हें 25 लाख रुपये में टीम में शामिल किया था। इस सीजन के लिए पिछले साल दिसंबर में हुए मिनी ऑक्शन में मुंबई ने उन्हें रिटेन किया था।
सचिन-अर्जुन IPL खेलने वाले पिता-पुत्र
सचिन-अर्जुन IPLखेलने वाली पहली पिता-पुत्र की जोड़ी है। सचिन भी मुंबई इंडियंस से ही IPL के पहले सीजन, यानी 2008 में डेब्यू किया। अब 15 साल बाद उनके बेटे को IPLमें मुंबई इंडियंस से डेब्यू करने का मौका मिला।
अर्जुन का घरेलू क्रिकेट करियर
पहली बार अर्जुन तेंदुलकर ने गोवा की तरफ से फर्स्ट क्लास क्रिकेट में डेब्यू किया था। फर्स्ट क्लास में उन्होंने कुल 7 मैच खेलते हुए 547 रन बनाए और 12 विकेट चटकाए हैं। लिस्ट ए क्रिकेट में अर्जुन ने 7 मैचों में कुल 259 रन और 8 विकेट हासिल किए हैं। अर्जुन ने पहली बार हरियाणा के खिलाफ टी-20 में डेब्यू साल 2021 में किया था। उन्होंने अब तक कुल 9 मैच खेलते हुए 198 रन और 12 विकेट चटकाए है।